
Nr.27/134/17 aprilie 2003
RAPORT

asupra propunerii legislative pentru completarea şi modificarea art.287
din Codul Muncii 

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru completarea şi modificarea art.287 din Codul Muncii, trimisă cu adresa nr.67 din 24 martie 2003.

La întocmirea prezentului raport, Comisia a avut în vedere avizul primit de la Consiliul Legislativ.
Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor constituţionale.

Propunerea legislativă are ca obiect de reglementare modificarea art.287 din Legea nr.53/2003 - Codul Muncii în sensul ca sarcina probei, în conflictele de muncă, să revină părţilor, nu numai angajatorului.
Comisia propune Plenului respingerea propunerii legislative întrucât spre deosebire de dreptul comun în materie, art.1169 Cod Civil, unde sarcina probei revine celui care face o afirmaţie în faţa instanţei, iar acesta trebuie să o dovedească, în conflictele de muncă sarcina probei este răsturnată, ca o măsură de protecţie în plus pentru angajat.
Propunerea legislativă nu se justifică, deoarece prin formularea iniţială, ambele părţi au posibilitatea de a depune probe în dovedirea pretenţiilor, nefiind încălcat principiul “audierii părţilor”.
La lucrările comisiei au fost prezenţi 19 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 16 aprilie 2003, Comisia propune respingerea acesteia cu 11 voturi pentru şi 2 voturi împotrivă.

